สตช.เผย “จักรทิพย์” สั่งตั้งชุดพนง.สอบสวน ทำคดี “บอส” ใหม่ ไล่บี้เอาผิดตร. บกพร่องหน้าที่
คณะกรรมการสอบข้อเท็จจริงฯ ชุด สตช.เผย “จักรทิพย์” สั่งตั้งชุดพนง.สอบสวน ทำคดี “บอส” ใหม่ ไล่บี้เอาผิดตร. บกพร่องหน้าที่ ส่อเอี่ยว 14 ราย
คณะกรรมการสอบข้อเท็จจริงฯ ชุด สตช.เผย “จักรทิพย์” สั่งตั้งชุดพนง.สอบสวน ทำคดี “บอส” ใหม่ ไล่บี้เอาผิดตร. บกพร่องหน้าที่ ส่อเอี่ยว 14 ราย
13 ส.ค. 2563

พล.ต.อ.ศตวรรษ หิรัญบูรณะ ที่ปรึกษาพิเศษสำนักงานตำรวจแห่งชาติ (สตช.) ในฐานะประธานคณะกรรมการตรวจสอบข้อเท็จจริงกรณี สตช.ไม่แย้งคำสั่งไม่ฟ้องเด็ดขาดของอัยการคดีนายวรยุทธ อยู่วิทยา ขับรถชนตำรวจเสียชีวิตเมื่อปี 55 กล่าวว่า หลังคณะกรรมการฯ ได้เสนอข้อสรุปผลสอบสวนให้ พล.ต.อ.จักรทิพย์ ชัยจินดา ผบ.ตร.ไปเมื่อวันที่ 11 ส.ค.ที่ผ่านมา ผบ.ตร.มีข้อสั่งการใน 3 ประเด็น คือ
1.ให้ตั้งคณะกรรมการสอบสวน พล.ต.ท.เพิ่มพูน ชิดชอบ ผู้ช่วย ผบ.ตร.กรณีไม่แย้งคำสั่งไม่ฟ้องของอัยการ 2.ตั้งชุดพนักงานสอบสวนทำคดีตามหลักฐานใหม่ และ 3.ตั้งคณะกรรมการสอบสวนตำรวจ 11 นายที่คณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิดไปก่อนหน้านี้ เนื่องจากมีบางรายที่ยังไม่ถูกลงโทษ แต่กลับมีความเจริญก้าวหน้าในหน้าที่ทำงาน ซึ่งอาจมีเพิ่มเติมอีก 3-4 นาย
ด้าน พล.ต.ท.จารุวัฒน์ ไวศยะ ผู้ช่วยผู้บัญชาการตำรวจแห่งชาติ (ผช.ผบ.ตร.) ในฐานะรองประธานคณะกรรมการตรวจสอบข้อเท็จจริงฯ ยืนยันผลสอบเป็นไปตามข้อเท็จจริงและข้อกฎหมาย ไม่มีการฟอกขาวตามที่มีการกล่าวหา โดยจะส่งเรื่องให้ ป.ป.ช.ดำเนินคดีในความผิดตามมาตรา 157
 “วันนี้ผมจะแถลงข้อเท็จจริง fact ที่จับต้องได้ จะไม่มีการคาดเดา แถลงตามข้อเท็จจริงที่ปรากฏในสำนวนสอบสวน ผิดก็ว่าไปตามผิด ถูกก็ว่าไปตามถูก” พล.ต.ท.จารุวัฒน์ กล่าว
ทั้งนี้ พล.ต.ท.จารุวัฒน์ ได้ชี้แจงลำดับเหตุการณ์ตั้งแต่เกิดเหตุเมื่อปี 55 จนกระทั่งมีคำสั่งไม่แย้งคำสั่งไม่ฟ้องของอัยการ โดยแบ่งเป็น 3 ช่วง คือ ช่วงอยู่ในอำนาจของพนักงานสอบสวน, ช่วงที่มีคำสั่งสอบสวนเพิ่มเติมจากอัยการ และ ช่วงการทำความเห็นแย้ง โดยพบว่า 1.ไม่มีตรวจปัสสาวะผู้ต้องหาเพื่อหาสารเสพติด 2.ไม่มีการเก็บหลักฐานคำให้การสอบสวนพยานเพิ่มเติมไว้ตามระเบียบ 3.ผู้ออกรายงานให้การไม่ตรงกับรายงาน และ 4.พนักงานสอบสวนไม่ออกหมายจับตามคำสั่งของพนักงานอัยการจนทำให้ผู้ต้องหลบหนีออกนอกประเทศไปได้
ก่อนหน้านี้พบข้อบกพร่อง 10 ประเด็น ได้แก่ ไม่สอบสวนเจ้าหน้าที่ตำรวจที่เข้าไปตรวจสอบบ้านพักของผู้ต้องหามาประกอบสำนวนคดี, ไม่ตรวจวัดปริมาณแอลกอฮอล์ของผู้ต้องหาในทันที, ไม่นำผลตรวจวิเคราะห์สารเสพติดโคเคนเข้าพิจารณาทำความเห็นในข้อหาขับรถโดยประมาท, ไม่ตั้งข้อหาเสพโคเคน, ผู้กำกับ สน.ทองหล่อ ในฐานะหัวหน้าพนักงานสอบสวนไม่กำกับดูแลการสอบสวนอย่างใกล้ชิดทั้งที่เป็นคดีที่อยู่ในความสนใจของประชาชน, ทำสัญญาประกันปล่อยตัวผู้ต้องหาบกพร่อง เป็นต้น
ส่วนผลสอบ พล.ต.ท.เพิ่มพูน ชิดชอบ ผู้ช่วย ผบ.ตร. กรณีไม่แย้งคำสั่งอัยการนั้น ไม่พบความผิด เนื่องจากการแย้งคำสั่งจะต้องเป็นไปตามข้อกฎหมายและกฎระเบียบว่าอัยการอ้างถูกต้องหรือไม่ และมีพยานที่สามารถกลับคำเห็นของอัยการได้เท่านั้น
สำหรับผลสอบเรื่องความเร็วของรถผู้ต้องหานั้น พล.ต.ท.จารุวัฒน์ กล่าวว่า หลังจากสอบผู้เชี่ยวชาญแล้วคณะกรรมการฯ เชื่อว่ามีความเร็วที่ถูกต้องควรจะเป็น 177 กิโลเมตร/ชั่วโมง หรือมากกว่า 80  กิโลเมตร/ชั่วโมงแน่นอน
 
 